A rendőrök idén nem a Budapest Pride felvonulás résztvevőit, hanem a szélsőjobboldali ellentüntetőket igyekeznek kordonok közé zárni – írja a Népszava. A július 6-ára szervezett felvonulás útvonalára több homofób ellentüntetést is megpróbáltak bejelenteni, köztük a Mi Hazánk tüntetését, azonban Toroczkai Lászlóék a Belügyminisztériumhoz tervezett demonstrációját nem engedélyezte a rendőrség.

Az elutasító határozat szerint a bejelentő „elzárkózott az érdemi egyeztetéstől”, más terület kijelölésétől. Így is tüntetnek azonban a szélsőjobboldaliak négy más helyszínen, viszont idén nem a sokkal nagyobb létszámú Pride-ot kerítik el, hanem a maréknyi ellentüntetőt zárják el a menettől távol.

A rendőrség az ellentüntetőket fogja körbekordonozni, a felvonuláshoz sok helyen lehet majd csatlakozni

– nyilatkozta Peksa Kama, a Budapest Pride egyik szóvivője.

Civilek mellett a Magyar Kétfarkú Kutya Párt, az MSZP, a Momentum Mozgalom és a Párbeszéd vesz részt szervezetileg a pártok közül a Pride-felvonuláson.

Kiemelt kép: MTI / Balogh Zoltán